
· az államháztartásról szóló 2011. évi CXCV. törvény
· az államháztartás számviteléről szóló 4/2013. (I. 11.) Korm. rendelet
· a csődeljárásról és a felszámolási eljárásról” szóló 1991. évi XLIX. törvény
 
 











Előterjesztő: 		     Katona László polgármester 
Előterjesztést készítette: Dr. Fehér Diána aljegyző
			     Freész Józsefné jegyzőkönyvvezető



Tisztelt Képviselő-testület!


A Fejér Vármegyei Kormányhivatal által 2026. 05. 15-én kiküldött FE/02/1-20/2026. számú szakmai segítségnyújtás levele alapján a helyi önkormányzat képviselő-testületének önkormányzati rendeletet kell alkotnia a követelésekről történő lemondás eljárási szabályairól amennyiben a helyi önkormányzat, valamint az általuk irányított költségvetési szervek az őket megillető követelésről lemondanának.

„A nemzeti vagyonról” szóló 2011. évi CXCVI. törvény 2. § (b) pontja alapján annak hatálya nem terjed ki a követelésekre és a fizetési kötelezettségekre. 
„Az államháztartásról” szóló 2011. évi CXCV. törvény (a továbbiakban: Áht.) 97.§ (2)-(3) bekezdése szerint: 
„(2) A helyi önkormányzat, a társulás, a térségi fejlesztési tanács, valamint az általuk irányított költségvetési szervek követeléséről lemondani csak törvényben vagy helyi önkormányzati rendeletben meghatározott esetekben és módon lehet. 
(3) Az önkéntes teljesítésre történő felhíváson kívül a központi költségvetésről szóló törvényben megállapított értékhatárt el nem érő kis összegű követelést behajtásra előírni nem kell.” 
A „Magyarország 2026. évi központi költségvetéséről” szóló 2025. évi LXIX. törvény 73. §-a alapján az Áht. 97. § (3) bekezdésének alkalmazása során a kis összegű követelés értékhatára 100 000 forint. 
„Az államháztartás számviteléről” szóló 4/2013. (I. 11.) Korm. rendelet 1. § (1) bekezdés 1. pont szerint annak alkalmazásában behajthatatlan követelésnek minősül a számvitelről szóló 2000. évi C. törvény (a továbbiakban: Szt.) 3. § (4) bekezdés 10. pont a)–g) alpontja szerinti követelés azzal az eltéréssel, hogy nem tekinthető behajthatatlannak a követelés, ha a végrehajtás közvetlenül nem vezetett eredményre és a végrehajtást szüneteltetik. 
„A számvitelről” szóló 2000. évi C. törvény 3. § (4) bekezdés 10. pontja értelmében: 
„10. behajthatatlan követelés: az a követelés, 
a) amelyre az adós ellen vezetett végrehajtás során nincs fedezet, vagy a talált fedezet a követelést csak részben fedezi (amennyiben a végrehajtás közvetlenül nem vezetett eredményre és a végrehajtást szüneteltetik, az óvatosság elvéből következően a behajthatatlanság – nemleges foglalási jegyzőkönyv alapján – vélelmezhető), 
b) amelyet a hitelező a csődeljárás, a felszámolási eljárás, az önkormányzatok adósságrendezési eljárása során egyezségi megállapodás keretében elengedett, 
c) amelyre a felszámoló által adott írásbeli igazolás (nyilatkozat) szerint nincs fedezet, 
d) amelyre a felszámolás, az adósságrendezési eljárás befejezésekor a vagyonfelosztási javaslat szerinti értékben átvett eszköz nem nyújt fedezetet, 
e) amelyet eredményesen nem lehet érvényesíteni, amelynél a fizetési meghagyásos eljárással, a végrehajtással kapcsolatos költségek nincsenek arányban a követelés várhatóan behajtható összegével (a fizetési meghagyásos eljárás, a végrehajtás veszteséget eredményez vagy növeli a veszteséget), amelynél az adós nem lelhető fel, mert a megadott címen nem található és a felkutatása „igazoltan” nem járt eredménnyel, 
f) amelyet bíróság előtt érvényesíteni nem lehet, 
g) amely a hatályos jogszabályok alapján elévült. 
A behajthatatlanság tényét és mértékét bizonyítani kell; 


„A csődeljárásról és a felszámolási eljárásról” szóló 1991. évi XLIX. törvény 80. § (1) bekezdése alapján a törvényben szabályozott eljárásokban a helyi és kisebbségi önkormányzatot, önkormányzati társulást megillető követelésről a követelés behajtására jogosult szervezet lemondhat, vagy a követelést engedményezheti. A követelés behajtására jogosult szervezet a felszámolási eljárásban követelésének bejelentését mellőzheti, amennyiben a felszámolási eljárás kezdeményezését közvetlenül megelőzően általa lefolytatott eredménytelen végrehajtási eljárás megállapításai szerint valószínűsíthető, hogy követelésének a nyilvántartásba vételért fizetendő összeget elérő megtérülése sem várható. Ezekről a követelésekről a követelés behajtására jogosult szervezet külön nyilvántartást vezet, feltüntetve benne azokat az adatokat is, melyek a végrehajtás alá vonható vagyon hiányában a követelés megtérülését nem teszik lehetővé. A követelés bejelentésének mellőzése a követelésről történő lemondásnak minősül. A követelés behajtására jogosult szervezet nem engedményezheti a felszámolási eljárás alatt álló adóssal szemben fennálló azon követelését, melynek megfizetéséért az államot helytállási kötelezettség terheli.

Kérem a Tisztelt Képviselő-testületet, hogy az előterjesztést vitassák meg, és fogadják el a rendelet-tervezetet.



Bodmér, 2026. szeptember 2.

Tisztelettel:

                               Katona László
   				                                            polgármester  



Rendelet-tervezet:

Bodmér Község Önkormányzata Képviselő-testületének .../.... (...) önkormányzati rendelete

a követelésekről lemondás eseteiről és módjairól

[1] E rendelet célja, hogy meghatározza az önkormányzat által nyilvántartott, behajthatatlannak minősülő követelések leírásának, elengedésének eljárási és döntési rendjét, mellyel biztosítható a pénzügyi fegyelem és az átláthatóság.
[2] Bodmér Község Önkormányzata Képviselő-testülete az államháztartásról szóló 2011. évi CXCV. törvény 97. § (2) bekezdésében kapott felhatalmazás alapján, a Magyarország Alaptörvényének 32. § (1) bekezdés a) pontjában meghatározott feladatkörében eljárva a következőket rendeli el:
1. §
(1) A rendelet hatálya kiterjed Bodmér Község Önkormányzatra (a továbbiakban: Önkormányzat).
(2) A rendelet hatálya nem terjed ki az adókra és az adók módjára behajtandó követelésekre. A behajthatatlan követelésnek minősülő adótartozásokat az adóhatóság az adózás rendjéről szóló 2017. évi CL. törvényben meghatározottak szerint törli.
2. §
(1) A Képviselő-testület az Áht. 97. § (2) bekezdésében foglaltak alapján az Önkormányzatot illető követelésekről történő lemondás eseteit az alábbiak szerint határozza meg:
a)	a követelés a számviteli előírásoknak megfelelő kritériumok alapján behajthatatlannak minősül,
b)	a mindenkori központi költségvetésről szóló törvényben meghatározott kis összegű követelés esetében, ha az önkéntes teljesítésre történő felhívás nem vezetett eredményre,
c)	a követelés behajtandó, de a behajtással kapcsolatos becsült és várható költségek a követelés összegét elérik, vagy meghaladják,
d)	csődegyezségi megállapodás esetén,
e)	bírói egyezség keretében,
f)	az önkormányzat képviselő-testülete Magyarország helyi önkormányzatairól szóló törvény és más, jogszabályok által megfogalmazott közérdekű cél esetében, ha a lemondása közérdekű cél megvalósítását szolgálja és nem ellentétes az államháztartásról szóló törvény rendelkezéseivel,
g)	olyan méltánylást érdemlő körülmények merülnek fel a követelés kötelezettjénél, amelyre tekintettel a követelésről való lemondás indokolt, így különösen: a kötelezett rendszeres jövedelemmel legalább egy éve nem rendelkezik, egészségi állapota, szociális helyzete miatt képtelen a követelés teljesítésére, és helyzete miatt a kedvező változás a jövőben sem várható, vagy olyan rendkívüli esemény, káresemény következik be a kötelezettnél, amely méltányos követelésről való lemondást indokolttá teszi.
(2) A behajthatatlanság tényét bizonyítani kell és a behajthatatlannak minősített követelés leírása nem minősül a követelés elengedésének.
3. §
(1) Az Önkormányzat a 2. § (1) bekezdés a) pontjában foglalt számviteli előírások alapján behajthatatlannak minősülő követelésekről és az (1) bekezdés b) pontjában foglalt kis összegű követelésekről a polgármester írásba foglalt, a számviteli politikában előírt dokumentumokkal alátámasztott megalapozott döntésével mondhat le.
(2) A 2. § (1) bekezdés c) – g) pontjában foglalt esetekben a jegyző előterjesztése alapján a követelés részbeni vagy teljes elengedése a Képviselő-testület hatáskörébe tartozik.
(3) A követelések elengedésére jogosultak eljárásuk során kötelesek mérlegelni a kötelezett (adós) pénzügyi helyzetét, személyi körülményeit, az önkormányzattal, önkormányzati intézménnyel fenntartott üzleti és egyéb kapcsolatait, tartós kapcsolat esetén a megállapodások, kötelezettségek betartásával kapcsolatos magatartását, teljesítőképességét, az elengedés előnyeit és hátrányait. Az adósság jellegével és a kötelezett (adós) helyzetével összefüggően az alapos döntéshez szükséges minden iratot be kell szerezni, így különösen: jövedelemigazolásokat, az üggyel kapcsolatos szerződéseket, számlákat, pénzügyi mérlegeket, más hatóságok, szervek határozatait, ítéleteit, döntéseit, tulajdoni lapot.
(4) A követelésről, beleértve a kamatot, költséget is, részben vagy egészben lehet lemondani. Részben vagy egészben el lehet tekinteni a késedelmi kamatok megfizetésétől is.
(5) A követelésekről történő lemondás elbírálására jogosult megállapodhat a kötelezettel, vagy adóssal a követelés behajtása és beszedése érdekében az önkormányzat részére felajánlott szolgáltatás teljesítésének módjában is. Köthető részletfizetési vagy követelés beszedését, teljesülését biztosító más polgári jogi szerződés is, így különösen: beszámítási megállapodás, tartozásátvállalás, kezesi szerződés, zálogszerződés.
4. §
A mindenkori költségvetési törvényben meghatározott kis összegű követelések tekintetében lemondani csak azokról az értékhatár alatti vevői követelésekről lehet, melyek szolgáltatásnyújtásból, térítési díjból, közterület- használati díjból, a munkavállalókkal szembeni követelésből származnak.
5. §
Ez a rendelet 2026.                      -án lép hatályba.
6. §
A rendelet rendelkezéseit a folyamatban lévő ügyekre is alkalmazni kell.



        Katona László	               			  		Dr. Sisa András
           polgármester						         	        jegyző

Záradék:

Ez a rendelet a mai napon kihirdetésre került a Felcsúti Közös Önkormányzati Hivatal www.felcsutihivatal.hu honlapján a helyben szokásos módon.


Kelt: Bodmér, 2026.
									Dr. Sisa András 
									        jegyző


Végső előterjesztői indokolás
Bodmér Község Önkormányzata Képviselő-testülete meghatározza az Önkormányzat által nyilvántartott, behajthatatlannak minősülő követelések leírásának, elengedésének eljárási és döntési rendjét, mellyel biztosítható a pénzügyi fegyelem és az átláthatóság.

